Document ID: 32009D0356

SKLEP ATALANTA/2/2009 POLITIČNEGA IN VARNOSTNEGA ODBORA
z dne 21. aprila 2009
o sprejetju prispevka tretjih držav k vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta)
(2009/356/SZVP)
POLITIČNI IN VARNOSTNI ODBOR JE -
ob upoštevanju Pogodbe o Evropski uniji in zlasti tretjega pododstavka člena 25 Pogodbe,
ob upoštevanju Skupnega ukrepa Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) (1) in zlasti člena 10(2) o sodelovanju tretjih držav iz Skupnega ukrepa,
ob upoštevanju naslednjega:
(1)
Poveljnik operacije EU je 17. novembra 2008, 16. decembra 2008 in 19. marca 2009 organiziral konference o oblikovanju in popolnjevanju sil.
(2)
Na podlagi priporočil poveljnika operacije EU in vojaškega odbora EU (VOEU) glede prispevka Norveške je prispevek Norveške treba sprejeti.
(3)
V skladu s členom 6 Protokola o stališču Danske, priloženega Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri oblikovanju in izvajanju sklepov in ukrepov Evropske unije, ki so obrambnega pomena -
SKLENIL:
Člen 1
Prispevek tretjih držav
Na podlagi konferenc o oblikovanju in popolnjevanju sil se sprejme prispevek Norveške za vojaško operacijo EU kot prispevek k odvračanju, preprečevanju in zatiranju piratstva in oboroženih ropov pred somalsko obalo (Atalanta).
Člen 2
Začetek veljavnosti
Ta sklep začne učinkovati z dnem sprejetja.
V Bruslju, 21. aprila 2009

Labels: 11
5
10
20
8
18
15